En tidligere dømt 25-årig dansk mand er igen involveret i en sag om seksuelle krænkelser af kvinder. Denne gang har han slået til på Malta, skriver Malta Today.

Danskeren er blevet idømt en betinget dom på to år, efter han angiveligt har udgivet sig for at være læge og har gennemført lægeundersøgelser af flere kvinder.

Under retssagen kom det frem, at den 25-årige påstod at være på Malta på ferie. Her havde han kontaktet tre unge maltesiske modeller, som han ønskede at hyre til en hjemmeside.

Det krævede dog, at de undergik en lægeundersøgelse af forsikringshensyn. Heldigvis var han selv læge og kunne derfor selv gennemføre lægetjekkene, skulle manden have sagt.

Snød sig ind på hospital

Sidste fredag og lørdag skal danskeren derfor være taget til et lokalt hospital, hvor han fandt et ledigt lokale og gennemførte undersøgelserne af kvinderne. Det involverede blandt andet en hjerteundersøgelse, hvor kvinderne skulle blotte deres bryst, samt brystundersøgelser, skriver det maltesiske medie.

Efterfølgende skulle manden have givet kvinderne en falsk journal, der var udfyldt på stjålne hospitalspapirer. Til sidst blev kvinderne dog mistænksomme, og danskeren blev meldt til politiet.

I retten forklarede danskerens advokat, at der var tale om en misforståelse, og at den 25-åriges lægeautorisation bare endnu ikke var godkendt af de lokale myndigheder.

Alligevel erkendte danskeren overgrebene og blev idømt to års betinget fængsel med en prøvetid på fire år samt en bøde på 2.300 euro (ca. 17.000 kr).

Har krænket over 25 danske piger

Manden har været indblandet i mere end 25 tilfælde af blufærdighedskrænkelse af unge og mindreårige piger i Danmark, efter at have udgivet sig for at være blandt andet læge, massør, lærer og caster.

Grundet de gentagne krænkelser har han fået tilnavnet "stetoskop-manden", ligesom der er oprettet en dansk Facebook-gruppe, der advarer mod manden med navn og billeder.

I 2013 blev han af Retten i Herning idømt tre måneders fængsel, hvoraf de to måneder blev gjort betinget.

Også dømt i Norge

Krænkelserne i Danmark foregik over flere år, og i september 2014 slog han så til igen - denne gang i Norge.

Danskeren havde her ifølge den norske avis VG igen udgivet sig for at være læge. Denne gang tilbød han lægeundersøgelser, der efterfølgende kunne skaffe pigerne job hos energidrikken Monster.

Den 25-årige blev udvist af Norge med varigt indrejseforbud. Han har udsigt til 11 års fængsel, hvis han trodser forbuddet.

Manden skal desuden have kontaktet flere unge kvinder på ski-resortet Sankt Anton i Østrig med en historie om, at han har brug for frivillige til helbredsundersøgelser i forbindelse med sin mountain rescue-uddannelse.